*Proiect*

**GUVERNUL REPUBLICII MOLDOVA**

**HOTĂRÂRE nr.\_\_\_\_\_**

din \_\_\_\_\_\_\_\_\_\_\_\_\_\_\_ 2019

Chişinău

**cu privire la modificarea Regulamentului cu privire la evoluţia în carieră a funcţionarilor publici cu statut special din cadrul Ministerului Afacerilor Interne, aprobat prin Hotărârea Guvernului nr. 460/2017**

În temeiul art. 121 alin. (4) al Legii nr. 288/2016 privind funcţionarul public cu statut special din cadrul Ministerului Afacerilor Interne (Monitorul Oficial al Republicii Moldova, 2017, nr. 40-49, art. 85), Guvernul,

**HOTĂRĂȘTE:**

Regulamentul cu privire la evoluţia în carieră a funcţionarilor publici cu statut special din cadrul Ministerului Afacerilor Interne, aprobat prin Hotărârea Guvernului nr. 460/2017 (Monitorul Oficial al Republicii Moldova, 2017, nr.214-215, art.538) se completează cu punctele 372, 373, 374 şi 375 cu următorul cuprins:

„372. Funcționarul public cu statut special a cărui funcţie a trecut de la categoria corpului de ofiţeri la cea a corpului de subofiţeri în legătură cu reducerea de funcții, accede în noua funcţie păstrându-şi gradul special de ofiţer, drepturile şi garanţiile acumulate anterior, inclusiv cele salariale, potrivit treptei de salarizare, clasei şi coeficientului de salarizare, cuantumul salariului de bază, precum şi sporului pentru gradul (special) profesional. Garanţiile menţionate se păstrează şi în cazul ulterioarelor reduceri ale funcţiei de subofiţer respective, transfer sau promovare în alte funcţii din corpul subofiţerilor.

373. Acordarea gradului special următor, până la gradul special de inspector principal inclusiv, în cazul persoanei numite în funcție în condiţiile pct. 372, se face cu respectarea legislaţiei, cu excepţia condiţiei prevăzute la art. 21 alin. (3) lit. b) al Legii nr. 288/2016 privind funcţionarul public cu statut special din cadrul Ministerului Afacerilor Interne.

374. În cazul în care funcţionarul public cu statut special, deţinând o funcţie din categoria corpului de subofiţeri în condiţiile stipulate la pct. 372, accede ulterior iarăşi într-o funcţie din categoria corpului de ofiţeri, acesta va beneficia de drepturile şi garanţiile corespunzătoare noii funcţii. Accederea într-o nouă funcţie din categoria corpului de ofiţeri poate fi efectuată prin transfer până la nivelul ierarhic profesional potrivit funcţiei de ofiţer deţinute anterior sau prin promovare în funcţia de ofiţer imediat superioară, dacă îndeplineşte condiţiile minime obligatorii cumulative, stabilite de prezentul Regulament.

375. Procedura privind transferarea funcționarilor publici cu statut special de la categoria corpului de ofiţeri la cea a corpului de subofiţeri în legătură cu reducerea de funcții ca urmare a schimbării categoriei posturilor se efectuează cu respectarea legislaţiei incidente procesului de reducere a numărului sau a statelor de personal.”

**Prim-ministru Pavel FILIP**

Contrasemnează:

Ministrul afacerilor interne Alexandru JIZDAN